ཞི་རྒོལ་ཆེན་མོ།
ཕྱི་ལོ་ ༢༠༠༨ ཟླ་ ༥ ཚེས་ ༡༧ ཉིན་དཀར་མཛེས་ནས་སློབ་ཕྲུག་རང་ལོ་ ༡༦ ནས་ ༢༠ བར་གྱི་ན་གཞོན། ༡༽ མཐའ་མེད་རྒྱ་ཡུང་གྲོང་ཚོ་ནས་ཐུབ་བསྟན་ཕུན་ཚོགས་སམ་༼ཐུབ་བསྟན༽དང༌། ༢༽ མཐའ་མེད་རྒྱ་ཡུང་གྲོང་ཚོ་ནས་ལུང་ལུང་བསོད་ནམས། ༣༽ མཐའ་མེད་རྒྱ་ཡུང་གྲོང་ཚོ་ནས་བུད་མེད་བཅོ་ལྔ༌། ༤༽ མཐའ་མེད་རྒྱ་ཡུང་གྲོང་ཚོ་ནས་ཡེ་ཤེས་འགྱུར་མེད་དམ་༼ཡེ་ཤེས་འཇིགས་མེད༽ ༥༽ མཐའ་མེད་༼ངེས་ལམ་༽གྲོང་ཚོ་ནས་ཆོས་འཕེལ། ༦༽ མཐའ་མེད་ཆུ་ཁ་ནང་གྲོང་ཚོ་ནས་པདྨ་དབྱངས་ཅན། ༧༽ དགེ་ཆུང་ནས་སངས་རྒྱས་མཁའ་འགྲོ བཅས་སློབ་ཕྲུག་བདུན་མཐའ་མེད་རྒྱ་ཡུང་གྲོང་ཚོ་ནས་དཀར་མཛེས་རྫོང་ཐོག་བར་ལམ་ཐག་ལེ་དབར་ ༡༥ ཙམ་གྱི་སར་ཡོང་སྟེ་དཀར་མཛེས་རྫོང་གི་ཁྲོམ་གཞུང་དུ་སྐད་གསང་མཐོན་པོའི་ཞི་རྒོལ་གྱིས་འབོད་ཚིག་འདྲ་མིན་སྒྲོག་བཞིན་ངོ་རྒོལ་ཤུགས་ཆེར་བྱས་པར་བརྟེན། དྲག་ཆས་ཉེན་རྟོག་པས་ཉེས་བརྡུང་ཚད་མེད་གཏོང་བཞིན་འཛིན་བཟུང་བྱས་པ་དང༌། དེ་རྗེས་ཕྱི་ཟླ་ ༡༡ པའི་ནང་ཁ་ཤས་ལ་དུས་བཀག་བཙོན་འཇུག་གིས་ཁྲིམས་ཐག་བཅད་པ་དང་གཞན་རྣམས་གློད་གྲོལ་ཐོབ་པ་སོགས་ཀྱི་གནས་ཚུལ་བྱུང༌། ༡༽ ཐུབ་བསྟན་ཕུན་ཚོགས་༼ཐུབ་བསྟན༽ནི། དཀར་མཛེས་གསེར་ཆུ་སྟེང་ཤང༌། མཐའ་མེད་རྒྱ་ཡུང་གྲོང་ཚོ་ནས་ཕ་དམ་ཆོས་དགྲ་འདུལ་དང༌། མ་པདྨ་ལྷ་མོ་གཉིས་སུ་ཕྱི་ལོ་ ༡༩༩༠ ལོར་སྐྱེས་ཤིང་ད་སྐབས་རང་ལོ་ ༡༩ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་རྗེས་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ་བཙོན་འོག་ཏུ་གནས་མུས་ཡིན་འདུག ༢༽ ལུང་ལུང་བསོད་ནམས་ནི། དཀར་མཛེས་གསེར་ཆུ་སྟེང་ཤང༌། མཐའ་མེད་རྒྱ་ཡུང་གྲོང་ཚོ་ནས་ཕ་བསྟན་པ་དར་རྒྱས་དང༌། མ་དཔའ་མོ་གཉིས་སུ་ཕྱི་ལོ་ ༡༩༨༩ ལོར་སྐྱེས་ཤིང་ད་སྐབས་རང་ལོ་ ༢༠ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་རྗེས། ཕྱི་ལོ་ ༢༠༠༩ ཟླ་ ༡ པོའི་ནང་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་ཕྱོགས་ཀྱི་བཙོན་ཁང་ཞིག་ནང་བཀག་ཉར་བྱས་ཡོད་འདུག། ༣༽ བུད་མེད་བཅོ་ལྔ་ནི། དཀར་མཛེས་གསེར་ཆུ་སྟེང་ཤང༌། མཐའ་མེད་རྒྱ་ཡུང་གྲོང་ཚོ་ནས་ཕ་༼ཀླད་འགག༽དང༌། མ་བཀྲ་ཕྲུག་གཉིས་སུ་ཕྱི་ལོ་ ༡༩༩༡ ལོར་སྐྱེས་ཤིང་ད་སྐབས་རང་ལོ་ ༡༨ ཡིན་པ་དང༌། གོང་གསལ་བཞིན་འཛིན་བཟུང་བྱས་ནས་ད་བར་བཙོན་འོག་ཏུ་གནས་མུས་ཡིན་པ་དང༌། ཉེ་ཆ་ཕྱི་ཟླ་ ༧ པའི་ནང་དཀར་མཛེས་བཙོན་ཁང་དུ་བཀག་ཉར་བྱས་ཡོད་འདུག་རུང་ཁྲིམས་ཐག་བཅད་ཡོད་མེད་སོགས་ཀྱི་གནས་ཚུལ་གསལ་པོ་མ་བྱུང༌། ༤༽ ཡེ་ཤེས་འགྱུར་མེད་དམ་༼ཡེ་ཤེས་འཇིགས་མེད་༽ནི། དཀར་མཛེས་གསེར་ཆུ་སྟེང་ཤང༌། མཐའ་མེད་རྒྱ་ཡུང་གྲོང་ཚོ་ནས་མ་ལྷ་མོ་ཆོས་མཚོ་ལགས་སུ་ཕྱི་ལོ་ ༡༩༩༣ ལོར་སྐྱེས་ཤིང་ད་སྐབས་རང་ལོ་ ༡༦ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་ནས་ཟླ་བ་བདུན་ཙམ་གྱི་རིང་བཙོན་འོག་ཏུ་སྡུག་སྦྱོར་ཚད་མེད་མྱོང་དགོས་བྱུང་མཐར། དཀར་མཛེས་བཙོན་ཁང་ཞིག་ནས་གློད་གྲོལ་ཐོབ་ཡོད་འདུག། འཛམ་གླིང་གི་སྐྱེ་བོ་རྣམ་པས་རྒྱ་དམར་ལ་གཟིགས་དང༌། རང་ལོ་ ༡༦ ཙམ་ལས་མ་ལོན་ཀྱང་བཙོན་འོག་ཏུ་དུས་བཀག་བཙོན་འཇུག་གིས་ཁྲིམས་ཐག་བཅད་པ་དང༌། སྡུག་སྦྱོར་གཏོང་བཞིན་པ་འདི་རྒྱལ་སྤྱིའི་ཁྲིམས་ལུགས་དང་འདལ་བ་ཞིག་མ་རེད་དམ། ༥༽ ཆོས་འཕེལ་ནི། དཀར་མཛེས་གསེར་ཆུ་སྟེང་ཤང༌། མཐའ་མེད་༼ངེས་ལམ༽གྲོང་ཚོ་ནས་ཕ་སྐལ་བཟང་དང༌། མ་རིན་ཆེན་དབྱངས་མཚོ་༼རིན་དགའ༽གཉིས་སུ་ཕྱི་ལོ་ ༡༩༩༠ ལོར་སྐྱེས་ཤིང་ད་སྐབས་རང་ལོ་ ༡༩ ཡིན་པ་དང༌། གོང་གསལ་བཞིན་འཛིན་བཟུང་བྱས་ཏེ་ཟླ་བ་བདུན་ཙམ་གྱི་རིང་བཙོན་འོག་ཏུ་སྡུག་སྦྱོར་ཚད་མེད་མྱོང་དགོས་བྱུང་མཐར། དཀར་མཛེས་བཙོན་ཁང་ཞིག་ནས་གློད་གྲོལ་ཐོབ་ཡོད་འདུག ༦༽ པདྨ་དབྱངས་ཅན་ནི། དཀར་མཛེས་གསེར་ཆུ་སྟེང་ཤང༌། མཐའ་མེད་ཆུ་ཁ་ནང་གྲོང་ཚོ་ནས་ཕ་རྡོ་རྗེ་ཆོས་གྲགས་དང༌། མ་པདྨ་མཁའ་འགྲོ་གཉིས་སུ་ཕྱི་ལོ་ ༡༩༩༢ ལོར་སྐྱེས་ཤིང་ད་སྐབས་རང་ལོ་ ༡༧ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་པ་ནས་ཕྱི་ཟླ་ ༡༢ ཚེས་ ༢༥ ཡས་མས་བར་ཟླ་བ་བདུན་ལྷག་ཙམ་གྱི་རིང་བཙོན་འོག་ཏུ་སྡུག་སྦྱོར་ཚད་མེད་མྱོང་དགོས་བྱུང་མཐར། དཀར་མཛེས་བཙོན་ཁང་ཞིག་ནས་གློད་གྲོལ་ཐོབ་འདུག ༧༽ སངས་རྒྱས་མཁའ་འགྲོ་ནི། དཀར་མཛེས་སུ་ངོ་ཤང༌། དགེ་ཆུང་གྲོང་དུ་ཕ་ཚེ་འདས་བསོད་དབང་དང༌། མ་པོ་ལྷ་གཉིས་སུ་ཕྱི་ལོ་ ༡༩༩༠ ལོར་སྐྱེས་ཤིང་ད་སྐབས་རང་ལོ་ ༡༩ ཡིན་འདུག འཛིན་བཟུང་བྱས་རྗེས་ཟླ་བ་བརྒྱད་ཙམ་གྱི་རིང་བཙོན་འོག་ཏུ་སྡུག་སྦྱོར་ཚད་མེད་མྱོང་དགོས་བྱུང་མཐའ་གློད་གྲོལ་ཐོབ་ཙམ་བྱུང་འདུག་ནའང༌། ཉིན་བཅུ་ཙམ་རེ་ནས་འབྲེལ་ཡོད་ལས་ཁུངས་སུ་འབྱོར་ཐོ་འགོད་བར་འགྲོ་དགོས་ཀྱིན་ཡོད་འདུག